喜雪
作者：韓琦
朝代：宋

paragraphs: 至和乙未夏，二麥死大旱。
秋田不下種，熬然六月半。
天意忽垂惻，滂澤遂瀰漫。
九穀飽甘滋，時若被溉灌。
一變大有年，農籍脫逋竄。
既豐復不雨，累月病乾暵。
驕陽發仲冬，溫氣襲閭閈。
斂輸誠無艱，瘥癘恐莫逭。
何期日至前，風怒陰不散。
吹開六出花，空際自凌亂。
徐徐失埃氛，稍稍重枝幹。
移時平瓦隴，逮夕沒田畔。
雖下不及尺，近歲亦稀看。
瑞諜宜首書，他物烏足冠。
始寤天之神，俾下不可算。
小民徒怨咨，一顧回屯難。
君子當信天，夷險存大觀。
惠姦豈固然，福善終冥判。
吾喜開吾樽，對客共歡歎。
一病久誡飲，當席由吾斷。
引滿且酣歌，輕凜談間扞。
未必不因此，反得攄吾患。